༈ པདྨ་འོད་ཞིང་བདེ་བར་འདྲེན་པའི་གསོལ་སྨོན་ཡང་དག་རིན་ཆེན་ཤིང་རྟ་ཞེས་བྱ་བ་བཞུགས་སོ།། ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ༔ མཐུ་སྟོབས་རྡོ་རྗེ་རྩེ་བརྒྱ་པས། མི་མཐུན་ཕྱོགས་རྣམས་གཏན་གཞོམ་པར། །མཐའ་ཀླས་རྒྱལ་བས་མི་བསྐྲུན་པའི། །པདྨ་འབྱུང་གནས་ལྷ་ཡི་མཆོག །སྐུ་གསུམ་ཞིང་ཁམས་རྒྱ་མཚོ་ཆེར། །དབང་བསྒྱུར་མི་ཟད་རྒྱན་འཁོར་ལོ། །ཚད་བཟུང་མི་དམིགས་ཀུན་གསལ་ཀློང་། །དེས་ཀྱང་མཚོན་ནུས་ག་ལ་ཞིག །འོན་ཏེ་འགྲོ་མང་མོས་པའི་ངོར། །གང་གི་ཉེ་བར་བཟུང་བའི་ཞིང་། །རྔ་ཡབ་གླིང་གི་སྣང་ཆ་ནི། །གཤིན་རྗེའི་མདུན་ས་བས་ཀྱང་རྔམ། །ཟངས་མདོག་དཔལ་གྱི་རི་བོའི་གཏོས། །རིན་ཆེན་རྡུལ་བརྩེགས་འགྲན་ཟླར་ཆས། །རཏྣ་རཱ་གའི་དམར་འོད་ཀྱིས། །ཕྱོགས་ཀུན་དཀྲིགས་པའི་ཁྱད་པར་གསལ། །པདྨ་འོད་ཀྱིས་གནྡྷོ་ལར།། ཀུན་གཟིགས་རྒྱལ་པོའི་ཕོ་བྲང་དངོས། །ཕུན་སུམ་ཚོགས་པའི་མངའ་ཐང་སྟོབས། །རྡོ་རྗེ་ཉི་མའི་འབྱོར་པར་མཉམ། །འོག་མིན་སྲིད་རྩེར་མཐོ་བ་དང་། །སྟོན་འཁོར་རྣམ་རོལ་བར་སྣང་ཟུང་། །དངོས་གཅིག་སོ་སོར་ཟློས་པའི་གར། །མཆོག་དམན་རང་བཞིན་གཟོད་ནས་དག །ཞི་རྒྱས་དབང་དྲག་སྣ་ཚོགས་པའི། །ཕྲིན་ལས་སྒྱུ་མ་རྣམས་འཕྲུལ་གཟུགས། །གཅིག་ཏུ་རྫོགས་པ་འདི་ལྟ་བུ། །ཞིང་འབུམ་བཙལ་བས་རྙེད་མི་སྲིད། །བདག་སོགས་འཁྲུལ་ཤས་ཅན་རྣམས་ལ། །མཐུན་པར་རྗེས་འཇུག་མཚན་ལྡན་རྗེ། །དྲིན་ཅན་བླ་མ་དམ་པའི་ཞབས། །དབྱེ་བྲལ་ངོ་བོ་གཅིག་ཏུ་རྫོགས། །དེ་ལྟར་ཤེས་པའི་མོས་གུས་མཚོ། །གདུང་བའི་རླབས་ཕྲེང་རབ་གཡོ་བཞིན། །དུས་ཀུན་གསོལ་བ་འདེབས་ལགས་ན། །ཐུགས་རྗེ་བསིལ་བའི་ཟེར་གྱིས་སྐྱོང་། །འཕྲལ་ཡུན་ཕྱི་ནང་གསང་བའི་བགེགས། །མཐའ་དག་དམིགས་པ་མེད་པར་གཞོམ། །མཆོག་ཐུན་རེ་བའི་དངོས་གྲུབ་ནི། །འདོད་འཇོའི་བུམ་བཟང་ལས་ལྷག་སྩོལ། །ནམ་ཞིག་ཚེ་འཕོས་དུས་སྐབས་དེར། །མགོན་ཁྱེད་སྤྲུལ་པའི་བསུན་མ་ཡིས། །ཉིད་ཞིང་སྐད་ཅིག་བདེ་བར་ཁྲིད། །ངོ་མཚར་སྣང་བརྙན་མཐོང་གྱུར་ཅིག །ཐེག་མཆོག་འདུས་པའི་ཚོགས་ཆེན་དང་། །ལྷན་ཅིག་ཀུན་བཟང་སྤྱོད་པར་འཇུག །གསུང་གསང་ཡང་ཟབ་བདུད་རྩིའི་ཆུས། །སྒྲིབ་གཉིས་དྲི་མ་སེལ་བར་ཤོག །བླ་མེད་ཡེ་ཤེས་བྱིན་རླབས་མཐུས། །རྣམ་སྨིན་ཚེ་དབང་ཕྱག་རྒྱ་དང་། ལྷུན་གྲུབ་རྡོ་རྗེའི་རིག་འཛིན་གྱིས། རྒྱལ་སྲིད་དེ་དག་ཉེར་ཟིན་ཤོག །རྣམ་འགྱུར་ཕུང་ཁམས་དག་པའི་གླིང་། །མི་ཤིགས་ཐིག་ལེ་པདྨ་འོད། །རང་རིག་མ་ཧཱ་གུ་རུའི་དབྱིངས། །འཕོ་མེད་འོད་སྐུར་གྲོལ་གྱུར་ཅིག །རང་ཉིད་འབྲས་བུའི་གནས་ཐོབ་ལ། །རྟག་བརྟན་གཡོ་བ་མེད་བཞིན་དུ། །གང་འདུལ་རོལ་གར་འབྱམས་ཀླས་པས། །མཁའ་མཉམ་སེམས་ཅན་འདྲེན་གྱུར་ཅིག །ཅེས་མཁྱེན་ཡང་སྒྲུབ་བརྩོན་རྗེ་དབང་དམ་པ་དགེ་ལེགས་ཀྱིས་སྔ་རྗེས་ནན་བསྐུལ་མཛད་ངོར། སྙོམས་ལས་པ་ངག་དབང་ཀུན་དགའ་བསྟན་འཛིན་གྱིས་ཚིག་ཉུང་དོན་ཚང་དུ་བྲིས་པ་རྣམ་པ་ཙམ་དུ་མ་ཟད་པའི་ལྷག་བསམ་ཏིང་འཛིན་མོས་བློ་ཁྱད་པར་ཅན་ཡོངས་ཀྱིས་ལེགས་པར་ཟིན་ཕྱིར་བྱིན་སྟོབས་ཀྱང་ལྡན་པར་འབྱུང་ལགས་པའང་ཀུན་གྱི་དགོངས་པའི་ཐུགས་རྗེའི་བཞེས་འཚལ། ཤེར་སྙིང་། བསམ་ལྷུན། བཀྲ་ཤིས་བཅས་སོ། །དབང་དང་དངོས་གྲུབ་ལེན་པ་སོགས་རྗེས་ཐོག་ལས་དང་པོར་མཛད་པ་ལྟ་བུ་ཕྱག་ལེན་འགའ་ཞིག་མཛད་ཀྱང་། འདིར་ནི་དགོས་པ་ཁྱད་པར་ཅན་དུ་མ་མཆིས་ཕྱིར། དེ་དག་ཀྱང་བདག་མདུན་ཐ་མི་དད་པའི་དབང་དུ་བཏང་ཚེ་བདེན་གཉིས་འཁྱེར་གཉིས་བྲལ་གཉིས་སུ་ཕྱེ་ནས་ལས་རྣམས་ལ་འཇུག་ཅིང་མཐར་མདུན་བསྐྱེད་ཉེར་བསྡུ་དོན་དམ་གཉིས་མེད་དུ་སྡོམ་པ་དང་། ཡེ་ཤེས་གཤེགས་གསོལ་སོགས་ནི། གོང་དུ་སྤྱན་དྲངས་ལྟར་ཀུན་རྫོབ་ལྷ་ལ་ལྟོས་པ་མི་འགོག་པ་དང་། བདག་བསྐྱེད་བསྡུ་བ་ཐུན་མཚམས་ལྷར་སྡང་བ། རྟག་ཆད་ཀྱི་མཐའ་སེལ་བ་སོགས་ཟུང་འཇུག་ལམ་གྱི་ངེས་གསང་བསྐྱེད། གནད་ཟབ་བླ་ན་མེད་པ་ཡིན་པར་ཤེས་པ་བྱ་དགོས་སོ། །དེ་ལྟར་སྒོམ་དོན་སྤྱི་ཆིངས་ཕྱོགས་སྨོས་བརྡ་སྟོན་པ་ཙམ་དུ། བཤད་ཟིན་པ་ལས། ཕྲ་ཞིབ་ཀྱིས་ངེས་པར་སླར་ཡང་རྟོགས་པར་བྱ་དགོས་ཤིན་ཏུ་མང་བ་ལགས། བཞི་པ་ཐུན་གྲངས། ཛཿརྒྱུན་བཅས་ནི་གོང་དུ་སོང་། ལྔ་པ་རྒྱུན་དང་སྤྱིའི་རྣལ་འབྱོར་རྣམས་ནི་གཞུང་དང་ཕྲ་རྒྱས་ཉན་བཤད་ཀྱི་སྒོ་ནས་གཏན་ལ་ཕེབས་པའི་ལག་ལེན་བརྒྱུད་ཐོག་ཏུ་ཅི་ལོན་གལ་ཆེ་བའོ། །གཉིས་པ་བསྒྲུབ་པའི་བར་ཆད་བརྟགས་ཅིང་བསལ་བ་ལ། སྤྱི་ཡི་བར་ཆད་ངོས་བཟུང་ཅིང་བཟློག་པ་དང་། བྱེ་བྲག་ཉུལ་ལེའི་བགེགས་བརྟགས་ཅིང་འདུལ་བ་གཉིས་ལས། དང་པོ་དང་། བརྟགས་པ་སོགས་གཞུང་དང་གཞན་དུ་ཤེས། འདིར་བརྟགས་པ་དང་འདུལ་ཐབས་དགོས་ཡོན་གསུམ་ལས། བརྟགས་པ་ལ་དམིགས་མཐོང་གི་བརྟགས་པ་དང་། ཉམས་རྟགས་ཀྱི་བརྟགས་པ་གཉིས། དང་པོ་དང་། གཉིས་པ་དུས་ཚོད་ཉམས་རྟགས་ཀྱིས་བརྟགས་པ་མ་ངེས་པ་དང་། ངེས་པ་གཉིས་སོགས་ཁོག་གཞུང་དང་གཞུང་དུ་རྟོགས། གཉིས་པ་འདུལ་ཐབས་ལ། སྤྱི་དང་། ཐ་དད་དུ་འདུལ་བ་གཉིས་ལས། དང་པོ་ལ། དུས། ཤོམ། འདུལ་པ་དངོས་གཉིས་ལས། སྔ་མ་ནི། ཤིན་ཏུ་བསྡུས་པའི་ཕལ་ཆེར་ལ། ཉིན་མཚན་ཁྱོན་གཅིག་ལྟ་བུར་བཤད་རུང་། འདིར་བླ་མ་དགོངས་འདུས་ལས། གཉིས་སུ་གསུང་པ་ལྟར་བྱ་བར། ཉིན་དུས་ལྕོགས་ན་གུང་ཟེར་གཉིས་སམ། མིན་ཚེ་གནས་ཀྱི་ཉི་མ་ཟེར་ལ་ཁད་ཙམ་དུ། གནས་ཁང་ཡོ་བྱད། གང་ཟག་ཆས་རྣམས་སྔགས་ཀྱི་གུ་གུལ་གྱིས་བདུག་གོ །བྲུབ་ཁུང་ཉུལ་ལེའི་རྟེན་བཅའ་རྫས་བསགས། སྒྲོལ་ཆས་བསྒྲིགས་པ་རྣམས་ཟུར་གསལ་ལྟར་འདུ་བྱས། རྡོ་རྗེ་སློབ་དཔོན་དྲག་པོའི་ཆས་རྡོ་རྗེ་གིང་པ་རྣམས་ཀྱང་རང་ཆས་སུ་ཞུགས། སྒྲོལ་གིང་མངའ་གསོལ་ནི་སྔོན་འགྲོའི་སྐབས་སུ་གོང་དུ་སོང་། གཉིས་པ་འདུལ་བ་དངོས་ལ། བསྐྱེད། དགུག སྡོམ། གདབ། བསྐུལ། གཟེར་དྲུག་ལས། དང་པོ་ནི། དཔོན་སློབ་ཀུན་ནས་ཏིང་ངེ་འཛིན་གྱིས་དཔའ་བཟུང་། དབང་དྲག་ཁྲོ་བོ་ཆེན་པོའི་ངར་བསྐྱེད་ནས། དཔའ་བོ་རྒྱལ་ཐེབས་ཀྱིས་བྱང་དྲངས་ནས། གསེར་སྐྱེམས་ནི། ༼དགོངས་ཚོགས་རྒྱབ་མར་ཇ་བཞེས་ཆབ་བཏང་ཞྭ་གྱོན་བཞེངས། སློབ་དཔོན་འདོན། རྔ་རོལ་འབེབས་དང་སུམ་རྡུང་། ཕྱོགས་བཅུར་བཞུགས་པ།༽དཀོན་མཆོག་སྤྱི་འདུས་ལྷ་ཚོགས་དང་༔ ཁྱད་པར་དབང་དྲག་སྲུང་མར་བཅས༔ ཕྱོགས་སྐྱོང་སྡེ་བརྒྱད་གཞི་བདག་སོགས༔ མཆོད་འོས་ཀུན་࿀ལ་གསེར་སྐྱེམས་འབུལ༔ ཉེས་མེད་རྣལ་འབྱོར་འཁོར་བཅས་ལ༔ སྡང་དགྲ་གདོན་བགེགས་ཀུན་གྱིས་བརྙས༔ བདེན་རྫུན་ཤན་འབྱེད་གཟུ་དཔང་མཛོད༔ དམ་ཚིག་གཉེན་བསྐང་དགྲ་བགེགས་སྒྲོལ༔༼རོལ་མོ་འབེབས་ནས་རྒྱུན་དུ་བཅད།༽ གཟུ་དཔང་བྱས་ཀྱང་མི་འགལ་རུང་། རྟག་ཏུ་དགོས་པ་མ་ཡིན། ༼མགོ་མཐའ་བར་གསུམ་ལ། སྒྲུབ་པའི་ཐོག་མཐའ་གཉིས་མ་གཏོག་གཟུ་དཔང་མི་དགོས།༽ཧཱུྃ་བྷྱོཿ གདོད་ནས་རྣམ་དག་བྱང་ཆུབ་སེམས་ཉིད་འདི༔ ལོག་རྟོག་འཁྲུལ་པའི་དབང་གི་མ་རྟོགས་པ༔ རྟོགས་པར་བྱ་ཕྱིར་འགྲོ་དོན་བགྱི་དགོངས་ན༔ བདུད་དང་སྲིན་པོས་ཚེ་ལ་བར་གཅོད་ཅིང་༔ བགེགས་དང་འབྱུང་པོས་འདི་ལ་གླག་ལྟ་ན༔ ཀུན་མཁྱེན་མགོན་པོས་གཟུ་དང་དཔང་པོ་མཛོད༔ མ་གནོང་ཡེ་ཤེས་ལྷ་ལ་མཁྱེན་པར་གསོལ༔ ཐོས་བསམ་སྒོམ་གསུམ་ཤེས་རབ་རྣམ་གསུམ་གྱིས༔ ཏིང་འཛིན་རྩེ་གཅིག་དོན་ལ་བལྟ་ཙམ་ན༔ རྩལ་རྫོགས་ཡེ་ཤེས་སྐྱེ་བའི་རྒྱུ་ཡིན་ཏེ༔ གནོད་བྱེད་བགེགས་ཀྱི་སྒོམ་དུ་མ་སྟེར་རོ༔ ཀུན་མཁྱེན་མགོན་པོས་གཟུ་མ་གནོང་ཡེ་ཤེས་ལྷ་འཇིག་རྟེན་ཁམས་འདིར་གདུལ་བྱའི་ཟས་དང་ནོར༔ ཡར་ལ་མཆོད་དང་མར་ལ་སྦྱིན་དགོངས་ཀྱང་༔ གནོད་བྱེད་བགེགས་ཀྱིས་བསོག་ཏུ་མ་སྟེར་རོ༔ ཀུན་མཁྱེན་མ་གནོང་ངེས་པའི་དོན་རྟོགས་འབྲས་བུ་ཆུད་མ་གསན། དམ་ཅན་སྲུང་མ་མེད་དམ་ར་མདར་རློག༔ ཐུགས་དམ་ཐུགས་རྗེས་དགྲ་བགེགས་མྱུར་དུ་སྒྲོལ༔ ཧཱུྃ༔ བདག་ནི་ཟོལ་མེད་དོན་གྱི་རྣལ་འབྱོར་པ༔ ཐར་པ་སྒྲུབ་ཅིང་འགྲོ་དོན་བགྱི་དགོངས་ན༔ བློ་ཡི་ཐག་ཆོད་སྐྱེས་བུ་བདག་སོགས་ཀྱི༔ བཤགས་ཀྱང་མི་ཚང་སྨྲས་ཀྱང་མི་གོ་ན༔ བྱམས་མགོན་ཐུགས་རྗེ་ཆུང་བར་མི་འགྱུར་རམ༔ བཅོལ་ཡང་མི་མཛད་བསྐུལ་ཡང་མི་གསན་ན༔ སྔོན་ཚེ་ཞལ་བཞེས་དག་དང་མི་འགལ་ལམ༔ ཐུགས་དམ་གནད་ནས་བསྐུལ་ལོ་ཕྲིན་ལས་མཛོད༔ ཧཱུྃ༔ ཆོས་སྐུ་ཞི་བའི་ངང་ལས་མ་གཡོས་ཀྱང་༔ གཟུགས་སྐུ་དྲག་པོའི་ཆ་ལུགས་རྫོགས་མཛད་ནས༔ རུ་ཏྲ་བར་ཆད་དགྲ་བགེགས་རྣམ་གཉིས་པོ༔ མངོན་སྤྱོད་ཚུལ་གྱིས་མྱུར་སྒྲོལ་ཕྲིན་ལས་མཛོད༔ དེ་ནས་བྲུབ་ཁུང་བསྐྱེད་པ་ནི། ༼འདི་ནས་འདོན།༽ཨེ་ལས་གྲུབ་ཁུང་ལས་ཀྱི་རྣམ་པར་སྨིན་པ་ལས་གྲུབ་པའི་གནམ་ལྕགས་འབར་བའི་ཁང་སྒྲོམ་ཟུར་གསུམ་པ། ཁ་དོག་ལ་གཏིང་ཟབ་པ། འོག་ནས་འདོད་ཆགས་ཀྱི་ཆུ་ཚན་ཁོལ་བ། བར་ན་གཏི་མུག་གི་མུན་པ་འཐིབས་པ། སྟེང་ན་ཞེ་སྡང་གི་བྲག་རི་ཉིལ་བ། ལོགས་ནས་ང་རྒྱལ་གྱི་ཐོག་སེར་འབེབ་པ། ཕྱི་ནས་ཕྲག་དོག་གི་འབྲུག་སྒྲ་དང་མེ་རླུང་ཚུབ་པ་ཕྱོགས་དང་ཕྱོགས་མཚམས་ཐམས་ཅད་ནས་གཤིན་རྗེའི་ལས་མཁན་ཕོ་ཉ་བསམ་གྱིས་མི་ཁྱབ་པས། མཚོན་ཆ་སྣ་ཚོགས་ཟིང་ཟིང་ཐོགས་ནས། སྤྲུལ་པ་དང་ཡང་སྤྲུལ་དཔག་ཏུ་མེད་པ་འགྱེད་དེ་ཞལ་ནས་ཧ་ཧ་དང་ཧཱུྃ་ཧཱུྃ་དང་ཕཊ྄་ཕཊ྄་དང་རྒྱོབ་སོད་ཀྱི་ཀུ་སྒྲ་ཆེན་པོ་སྒྲོགས་ཅིང་། །ལོག་འདྲེན་ཉུལ་ལེ་རང་དབང་མེད་པར་ཚུད་པའི་གནས་སུ་གྱུར། དེའི་ནང་དུ་སྒྲུབ་ལ་བར་དུ་གཅོད་བྱེད་ཉུལ་ལེ་ལོག་པར་འདྲེན་པའི་རིགས་ཐམས་ཅད་པའི་རང་གཟུགས་སྔོ་ལ་ཧམ་པ། སྐྱ་ལ་རིད་པ། མགོ་བོ་ལྷོ་ནུབ་མཚམས་སུ་བསྟན་པ། རྐང་པ་བྱང་ཤར་མཚམས་སུ་བསྟན་པ། ལག་པ་མྱ་ངན་གྱི་ཕྱག་རྒྱ་བསྡམ་པ། ཡན་ལག་ཐམས་ཅད་ལྕགས་སྒྲོག་གིས་བཅིངས་པ། འགུལ་བསྐྱོད་མི་ནུས་ཤིང་འདར་ཕྲིག་ཕྲིག་པ། མིག་ནས་མཆི་མ་ཁྲག་ལྟར་དུ་འབབ་པ། དབུགས་ལྷེབ་ལྷེབ་པ། སྐད་ངན་ཙི་རི་རི་འདོན་པ་ཅིག་ཏུ་གྱུར། ༼འབེབས།༽ གཉིས་པ་དགུག་གཞུག་ནི། ༼གདངས་འདྲ།༽ན་མོ། དྲིན་ཆེན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། སངས་རྒྱས་ཀྱི? ཆོས་ཀྱི? དགེ་འདུན་གྱི? ཡི་དམ་དཀྱིལ་འཁོར་གྱི་ལྷ་ཚོགས་རྣམས་ཀྱི་མ་གནས་གསུམ་གྱི་མཁའ་གྲོ་མ་རྣམས་ཀྱི? དཔལ་མགོན་དམ་པ་ཆོས་སྐྱོང་བའི་སྲུང་མ་རྣམས་ཀྱི་ཁྱད་པར་དུ་ཡང་རིག་འཛིན་ཆེན་པོ་པདྨ་ཐོད་ཕྲེང་རྩལ་དབང་དྲག་འབར་བའི་ལྷ་ཚོགས་རྣམས་ཀྱི་ཆོས་ཉིད་རྣམ་པར་དག་ཅིང་ལས་རྒྱུ་འབྲས་བསླུ་བ་མེད་པའི་མཐུ་དང་ནུས་པ་ལ་བརྟེན་ནས་སྤྱིར་སེམས་ཅན་ཡོངས་ལ་འཚེ་བ། སྒོས་སུ་སངས་རྒྱས་ཀྱི་བསྟན་དང་བསྟན་འཛིན་ལ་གནོད་པ་ཁྱད་པར་ལོག་འདྲེན་སྟོབས་ལས་བྱུང་བའི་སྒྲུབ་པ་ཀུན་ལ་བར་དུ་གཅོད་ཅིང་། །མཚན་དང་ཉིན་མོ་དུས་བཅུ་གཉིས་ལ་ཉུལ་བར་བྱེད་པའི་བྱ་རོག་སྐད་འགྱུར། བྲང་རྐུན་ནག་མོ་གཏི་མུག་བརྒྱན་བྱེད་མ། འདོད་ཆགས་དམར་མོ་ནུ་ཅན། དུ་བེན་རྩེ། ལས་རྩེ་བ། གནམ་ཐེའུ། ཚངས་པ། ཀླུ་སྲིན། ཀླུ་ཆེན་པོ་བཞི། ས་བདག་མ་ཡམས། ཐེའུ་རང་། བར་བདུད། བྱ་མཆུ་ནག་མོ་སོགས་བཅུ་གཉིས་འཁོར་དང་བཅས་པ་ཐམས་ཅད།༼ཤུ། ཨང་། སྦུ། རྐང་།༽ སྐད་ཅིག་ཡུད་ཙམ་ཐང་གཅིག་རང་དབང་མེད་པར་གཟུགས་ལིངྒ་འདི་ལ་ཁུག་ཅིག ༼དྲག་རོལ་སྔགས་བཅས།༽བཛྲ་ཨཾ་ཀུ་ཤ་ཛཿབཛྲ་པཱ་ཤ་ཧཱུྃ། བཛྲ་སྥོཊ་བྃ། བཛྲ་གཎྜེ་ཧོཿ ཞེས་ལན་གསུམ་དྲག་ཏུ་དགུག་གཞུག་བྱ། གསུམ་པ་ཕྱག་རྒྱ་བཞིའི་སྡོམ་པ་ནི། ༼དམ་ཚིག་ཆེན་པོ།༽ཧཱུྃ༔ ཁྲོ་བོ་སྤྲུལ་པའི་འོད་ཟེར་འཁྲུག །ལྕགས་ཀྱུ་སྤྲུལ་པས་ནམ་མཁའ་གང་། །ཞགས་པ་སྤྲུལ་པས་བར་སྣང་གང་། །ལྕགས་སྒྲོག་སྤྲུལ་པས་ས་ཞིག་གང་། །དྲིལ་བུ་སྤྲུལ་པས་ཕྱོགས་མཚམས་གང་། །འཁོར་འདས་ལག་ཏུ་ཤོར་མི་འཚལ།། ༼འབེབས་སྔགས་སྐབས་ཊཱ་ཀི་འདོན།༽བཛྲ་ཨཾ་ཀུ་ཤ་ཛཿཔཱ་ཤ་ཧཱུྃ། སྥོ་ཊ་བྃ། གྷཎྜེ་ཧོ། ལས་བྱེད་ཊཱ་ཀིའི་གཉིས་འདོན་པའི། བཞི་པ་གདབ་པ་ལ། བསྐྱེད། བསྐུལ། ཚེ་ཁྲུས། གདབ་པ། གནས་པར་ལྔ་ལས། དང་པོ་ནི། ༼གདངས་རོལ། འཆམས་བསྟུན། སྲིན་གཟུགས།༽ཧཱུྃ༔ བདག་ཉིད་རིག་འཛིན་ཐོད་ཕྲེང་རྩལ༔ གཡས་པ་ཐབས་ཀྱི་རང་བཞིན་ལ༔ གཡོན་པ་ཤེས་རབ་རང་བཞིན་ཏེ༔ གཡས་པ་ཁྲོ་བོའི་རང་བཞིན་ལ༔ གཡོན་པ་ཁྲོ་མོའི་རང་བཞིན་ཏེ༔ གཡས་པ་ཟ་བྱེད་རང་བཞིན་ལ༔ ༼ཊཱ་ཀིས་ཞི་འགྲོས་དལ་བུའི་ལན།༽གཡོན་པ་གསོད་བྱེད་རང་བཞིན་ཏེ༔ ཁྲོ་བོའི་རང་བཞིན་འཇིགས་ལ་རྔམ༔ ཁྲོ་མོའི་རང་བཞིན་འཇིགས་ལ་འཁྲུག༔ ཟ་བྱེད་གསོད་བྱེད་བསྣོལ་མར་འཁྱུག༔ སྲས་མཆོག་རིགས་བཞི་ཀཱི་ལ་ཡ༔ མགོ་བོ་རྒྱ་མདུད་གཞལ་རྒྱས་ཁང་༔ ཁོང་སེང་བྱང་ཆུབ་སེམས་དང་ལྡན༔ རྒྱ་མདུད་སྟེང་ནས་འབྲུག་སྟོང་ལྡིར༔ སྟེང་གི་ལྷ་རྣམས་འདུལ་བའི་རྟགས༔ ཆང་གཟུང་ནང་ནས་གློག་སྟོང་འཁྱུག༔ བར་གྱི་ལྷ་སྲིན་འདུལ་བའི་རྟགས༔ ཆུ་སྲིན་ཁ་ནས་ཐོག་སེར་འབེབས༔ འོག་གི་ཀླུ་རྣམས་འདུལ་བའི་རྟགས༔ རྩེ་མོ་ཟུར་གསུམ་དབལ་དང་ལྡན༔ དབལ་ཆེན་རྩེ་ལ་མེ་སྟགས་འཕྲོ༔ ཕྱར་བ་ཙམ་གྱིས་སྲིད་གསུམ་འདར༔ གདེངས་བ་ཙམ་གྱི་ལྷ་རྣམས་སྐྲག༔ བཏབ་པས་ཁམས་གསུམ་ཐལ་བར་རློག༔ ལོག་འདྲེན་ཉུལ་ལེ་རྣམས་ལ་སྨོས་ཅི་དགོས༔ བཏབ་པོ་བརྟན་པར་མཛོད་ཅིག་བཛྲ་ཀཱི་ལ་ཡ༔ འཕང་བ